Iċ-ċentru ta’ innovazzjoni tal-Microsoft f’Malta fetaħ il-bibien tiegħu għall-grupp ta’ studenti universitarji biex jieħdu jieħdu sehem f’attivitajiet u jieħdu esperjenza prattika tal-industrija. Minkejja li l-korsijiet fit-teknoloġija tal-informazzjoni żdiedu fl-aħħar ftit snin, xorta għad hemm vojt li mhux jimtela’ minn ħaddiema Maltin. Sebgħa minn kull għaxar impjegati fl-industrja tal-logħob fuq l-internet huma barranin. Ir-rappreżentanta tal-Microsoft f’Malta, Adrianna Zammit, qalet li l-livell ta’ studenti u gradwati Maltin huwa pjuttost għoli mqabbel ma’ pajjiżi oħra. Madankollu qalet li din l-industrija tiżviluppa b’rata mgħaġġla tant li d-domanda għall-ħaddiema hi kbira u s-suq qed ikollu jirrikorri għall-ħaddiema barranin. Il-Ministru tal-Edukazzjoni Evarist Bartolo qal li l-gvern huwa konxju mid-distakk bejn id-domanda mill-industrija għal ċertu ħiliet u l-abbiltajiet eżistenti fost il-Maltin. Waqt l-attivita Youthspark għal grupp ta’ studenti universitarji fiċ-ċentru tal-innovazzjoni tal-Microsoft f’Ħal Luqa, is-Sur Bartolo qal li l-gvern qed jindirizza s-sitwazzjoni b’mod prattiku. “Trid tara liema huma dawn in-nuqqasijiet li għandna u naħsbu għall-korsijiet għalihom per eżempju nieħu gost nħabbar xi ħaġa li se tiġri kmieni is-sena d-dieħla huwa dan li wara li tkellimna ma kumpaniji differenti f’dawn l-oqsma u mal-MCAST poġġejna bilqiegħda flimkien biex niżguraw li s-sistema qiegħda tilħaqhom,” qal il-Minsitru tal-Edukazzjoni. Il-Fakultà tat-Teknoloġija tal-Informazzjoni fl-Universita ta’ Malta fetħet il-bibien tagħha fl-2007 u minn dakinhar kien hemm kważi elfejn student li segwew xi studji fi ħdan il-fakultà. Ix-xahar li għadda 116 student bdew kors fil-fakultà li llum għandha total ta’ 353 student. Korsijiet oħra fl-infortmatika jingħataw mill-MCAST.